האגודה לקידום הלימודים הקלאסיים בישראל

תקנון האגודה, תשע"ג 2013

**א. שם האגודה ומטרותיה**

1. שם האגודה הוא:האגודה לקידום הלימודים הקלאסיים בישראל

באנגלית: Israel Society for the Promotion of Classical Studies-

ובצרפתית: Association israelienne d’Études Classiques

1. מטרות האגודה. באופן כללי, טיפוח וקידום של חקר התרבות העתיקה היוונית–רומית במובן הרחב ביותר, ושל קשריה עם תרבות ישראל והשפעותיה בעולם המודרני, והפצת המודעות לתרבות הקלאסית בציבור הרחב בישראל;

וביתר פירוט:

1. עידוד ההוראה והמחקר, בכל הרמות ובכל המוסדות המעוניינים בכך בישראל, של השפות, הספרויות, ההיסטוריה, הפילוסופיה, האמנות, הארכיאולוגיה וכל יתר ענפי התרבות של העולם היווני והרומי העתיק וענפי המחקר בהם, תוך דגש על קריאת טקסטים עתיקים בלשונות המקור ועל שימוש בממצאים החומריים מן העולם העתיק כבסיס הכרחי לכל עיסוק מדעי בעולם היווני והרומי הקלאסי;
2. עידוד ותמיכה לתלמידים מבטיחים בשטחי הלימודים הקלאסיים במוסדות החינוך השונים בישראל – במידה שיווצרו התנאים לכך.
3. הקמת סניפים לפי הצורך;
4. עריכת כנסים מדעיים והרצאות מדעיות;
5. שיתוף פעולה עם אגודות מדעיות מקבילות בחו"ל, ועם האגודה הבינלאומית של חברות ללימודים קלאסיים (FIEC);
6. שיתוף פעולה עם אגודות מדעיות אחרות בארץ העוסקות בשטחי מחקר קרובים, תוך עמידה על מרכזיותו של הבסיס הקלאסי המוצק למחקר בכל שטחי העולם העתיק;
7. הוצאת פרסומים מדעיים לפי היכולת.
8. תמיכה בפרסום עבודות מחקר של חוקרים חברי האגודה בשטחי פעולות האגודה – במידה שיווצרו התנאים לכך.
9. סיוע להפצת המודעות לתרבות יוון ורומא העתיקות בציבור הרחב בישראל.
10. האגודה תשיג את האמצעים לפעולותיה מדמי חבר, מתרומות של חברים ואוהדים, ממענקים של מוסדות מדעיים ואחרים, ומהכנסות מפרסומים ומכל פעולות אחרות של האגודה.

טובות הנאה לחבריה או לכל אדם אחר (חוץ ממי שמועסקים על-ידי האגודה בשכר, באישור ועד האגודה), בכל צורה שהיא, אסורים.

**ב. חברות באגודה**

1. כל אדם אשר משלם דמי חבר רשאי להיות חבר באגודה.
2. חבר האגודה רשאי להשתתף ולהצביע בכל אסיפה כללית, ויש לו קול אחד בכל הצבעה. הוא זכאי לבחור ולהיבחר לוועד האגודה ולכל ועדה וכהונה באגודה, כל עוד הוא עומד בקריטריוני הוותק, הכישורים, ופסק הזמן בין כהונה לכהונה באותה משרה, כפי שיפורטו בפרקים ה'- – ז' להלן.
3. חבר באגודה רשאי להשתתף בכל הפעילויות של האגודה (להוציא פעילויות ועדה שאינו חבר בה), וועד האגודה יידע את כל החברים על פעילויות אלה בעוד מועד.
4. כל חבר (להוציא חבר כבוד) ישלם דמי חבר בסכומים וברווחי הזמן שייקבעו מפעם לפעם על-ידי האסיפה הכללית. במקרי חירום, רשאי הועד לגבות דמי חבר נוספים בסכום שלא יעלה על דמי החבר הרגילים שנקבעו באסיפה הכללית, וגם זאת לא בשתי שנים רצופות. סטודנטים וגמלאים ישלמו דמי חבר מופחתים.
5. חברות באגודה פוקעת:
   1. במות החבר.
   2. בפרישתו מן האגודה.
   3. בהוצאתו מן האגודה בתנאים הבאים:
6. החבר לא שילם את דמי החבר המגיעים ממנו בתקופה של שנתיים לפחות, למרות שתי התראות בכתב שנשלחו או נמסרו לו מועד האגודה.
7. החבר לא קיים את הוראות התקנון, או את החלטות האסיפה הכללית, או החלטות הועד, או כל ועדה אחרת, המחייבות אותו והובאו לידיעתו.
8. החבר פועל בניגוד למטרות האגודה.
9. החבר הורשע בעבירה שיש עימה קלון.
   1. החליט הועד על הוצאת חבר מן האגודה מטעמים דלעיל, הוא יודיע לחבר בכתב, בפירוט התנאי או התנאים שגרמו להחלטתו זו, ויאפשר לו – תוך מתן פרק זמן סביר – להופיע ולהשמיע את דבריו בישיבת הועד, אם ידרוש זאת.
   2. לא דרש החבר, תוך חודשיים מקבלת המכתב דלעיל מן הועד, להופיע לפני הועד, ייחשב הדבר כהסכמתו להוצאתו מן האגודה.
   3. הופיע החבר לפני הועד, והועד החליט שהוא עומד בהחלטתו על הוצאת החבר מן האגודה, יודיע הועד על כך לחבר. החבר זכאי לערער וועדת הביקורת ולהופיע לפניה, וועדת הביקורת רשאית להזמין גם את נציג או נציגי הועד וכל עד אחר שייראה לה. החלטת ועדת הביקורת תהיה סופית.

**ג. חברות כבוד באגודה**

1. ועד האגודה רשאי למנות אנשים בכירים ובעלי זכויות מיוחדות בשטחי הפעולה של האגודה, גם אם אינם חברי האגודה, כחברי כבוד.
2. מינויים אלה יתקבלו בישיבה של ועד האגודה וברוב רגיל. לא יתמנו יותר משני חברי כבוד בשנה אחת, ולא יותר מחבר כבוד אחד בשנה שאחריה.
3. הודעה על בחירתו של חבר כבוד תימסר לו על-ידי יו"ר האגודה תוך שבועיים מהחלטת הועד. במקרה של סירוב מצידו של הנבחר, יודיע יו"ר האגודה לחברי הועד, והודעה זו תיחשב כביטול ההחלטה.
4. חבר ועד האגודה שלא תמך בהצבעה בבחירת חבר כבוד רשאי לערער על הבחירה לפני ועדת הביקורת, וזאת בתנאים הבאים:
5. הוא יודיע עוד באותה ישיבת ועד על כוונתו לערער.
6. ערעורו יוגש בכתב לועדת הביקורת תוך שבועיים.
7. בערעורו הוא יפרט, בציון עובדות לכאורה, אחד או יותר מן הטעמים הבאים לערעור:

1. שהמוצע לחברות כבוד פעל או פועל בניגוד למטרות האגודה.

2. שהמוצע לחברות כבוד, בהיותו חבר האגודה, פעל או פועל בניגוד לתקנון, או להחלטות האסיפה הכללית, או להחלטות הועד או ועדה אחרת המחייבות אותו.

3. שהמוצע לחברות כבוד הורשע בעבירה שיש עימה קלון.

1. במקרה של ערעור כזה, ישהה יו"ר האגודה את ההודעה למוצע לחברות כבוד עד תום הליכי הערעור – אם יסתיימו בקבלת החלטת הועד.
2. ועדת הביקורת תערוך בדיקה יסודית של הערעור ותחליט אם יש ממש בעובדות ובנימוקים שהגיש לה המערער. החלטתה תהיה סופית
3. חברות כבוד באגודה היא לחיים, ותפקע רק בתנאים האמורים בפרק 5.
4. חבר כבוד פטור ממסי האגודה ומכל תשלום שיוטל על חברי האגודה. אם החליט להמשיך ולשלם את המסים, ייחשבו תשלומיו כתרומה.
5. חבר כבוד באגודה רשאי, לפי בקשתו, להיות מוזמן לישיבה של הועד ושל כל ועדה אחרת של האגודה כשומע וכמשתתף בדיון, אך לא תהיה לו זכות ההצבעה במקרים אלה.
6. לאחר פטירתו של חבר כבוד, תקיים האגודה, במידת האפשר (ובשיתוף עם גופים מדעיים אחרים, לפי ראות עיני הועד) הרצאה, ערב עיון, או ערב זכרון, ותפרסם בכתב/י העת של האגודה (אם יתקיים/מו אז) דברים לזכרו.

**ד. האסיפה הכללית**

1. אסיפה כללית רגילה של חברי האגודה תתקיים לפחות אחת לשנה. במידת האפשר, תתקיים האסיפה הכללית במסגרת הכנס השנתי של האגודה.
2. ועד האגודה יקבע את מועד האסיפה הכללית ומקומה, וישלח הודעות על כך, בצירוף סדר יום, לכל חברי האגודה, לפחות ארבעה שבועות לפני המועד שנקבע לאסיפה.
3. כל חבר האגודה רשאי להציע נושאים לדיון באסיפה הכללית הרגילה, בתנאי שהגיש את הצעתו בכתב לועד האגודה לפחות שבוע לפני מועד האסיפה. הועד יכלול הצעות אלה בסדר יום מורחב שיוגש למשתתפי האסיפה – זאת פרט להצעות לדיון שהן בניגוד למטרות האגודה או לתקנונה.
4. את האסיפה הכללית יפתח יו"ר האגודה (ובהיעדרו, מזכיר או נציג אחר של הועד), והוא יפקח על בחירת יו"ר ומזכיר לאותה אסיפה. לא יבחרו כיו"ר ומזכיר האסיפה הכללית חברי ועד או ועדה ונושאי משרה כלשהי באגודה. יו"ר האסיפה ינהל את האסיפה, ויאשר בחתימתו את הפרוטוקול שינהל מזכיר האסיפה. פרוטוקול זה יימסר למזכיר האגודה, ויישלח על-ידו לכל חברי האגודה.
5. האסיפה הכללית הרגילה
6. תשמע דו"ח שנתי של יו"ר או מזכיר האגודה (בשם הועד); של גזבר האגודה ונציג ועדת הביקורת (כספים); של נציג מערכת כתב/י העת של האגודה; של יו"ר ועדת הביקורת, ושל נציג כל ועדה אחרת של האגודה שיתבקש לדווח לאסיפה הכללית. היא תדון בדו"חות אלה, תאשרם או תדרוש תיקונים, ותחליט, במידת הצורך, על צעדים הנראים לה כעולים מהם;
7. תבחר בחברים לועד, למערכת, לועדת הביקורת, ולכל ועדה אחרת שהיא הבוחרת בה לפי תקנון זה, במועדים שתידרש לעשות זאת לפי הוראות התקנון החלות על נושאי תפקידים אלה. בבחירות אלה היא גם תקבע מי יהיו נושאי התפקידים בועד האגודה או יושבי הראש של ועדות אחרות;
8. תדון בכל בעיה אחרת של ניהול ענייני האגודה שתידרש לדון בה על-ידי הועד, הועדות השונות, או על-פי דרישתו של חבר האגודה לפי סעיף (3) לעיל.
9. האסיפה הכללית תהיה רשאית – בעקבות דרישתם המפורטת בכתב של עשרים מחברי האגודה לפחות, שנבדקה ואושרה על-ידי ועדת הביקורת – לדון בהדחתו של נושא תפקיד בכל אחד ממוסדות האגודה. דיון בהדחה יתאפשר רק אם הובאו ראיות בעליל כי אותו נושא תפקיד פעל בניגוד למטרות האגודה, תקנונה, או החלטות האסיפה הכללית או כל ועדה אחרת של האגודה; מעל בכספי האגודה; הורשע בעבירה שיש עמה קלון; או שהוכח בעליל כי אינו מסוגל למלא את תפקידו. הדחתו תהיה תקפה אם הצביעו עבורה יותר מחצי הנוכחים באסיפה הכללית.
10. אסיפה כללית שלא מן המנין תכונס לפי דרישת ועד האגודה, ועדת הביקורת, או לפי דרישה בכתב שהוגשה לועד ולועדת הביקורת על-ידי עשרים חברי האגודה לפחות. אסיפה כללית שלא מן המנין תדון אך ורק בנושאים שתתבקש לדון בהם על-ידי אלה שתבעו את כינוסה.
11. אסיפה כללית לא תיפתח אלא אם נכחו בפתיחתה לפחות רבע ממספר חברי האגודה. אם נכח מספר כזה בפתיחתה, תמשיך האסיפה להיות חוקית בכל מספר נוכחים.
12. אם לא נכח בפתיחת האסיפה המנין האמור, תתכנס האסיפה מחדש באותו מקום חצי שעה אחרי המועד המקורי, ותהיה חוקית בכל מספר משתתפים.

**ה. ועד האגודה**

1. חברי ועד האגודה ייבחרו, כל אחד בנפרד (ובציון כהונתו – במקום הצורך – כיו"ר האגודה, מזכיר, גזבר, עורך ראשי וחברי המערכת, או יו"ר וחברי ועדה), על-ידי האסיפה הכללית, בשנה שבה פוקעת – לפי תקנון זה – כהונתו של אחד מקודמיהם.
2. הועד יכלול:
3. יושב ראש האגודה;
4. מזכיר האגודה;
5. גזבר האגודה
6. ארבעה או חמישה חברים נוספים, תוך נסיון לייצג ככל האפשר את כל מוסדות המדע והמחקר בישראל התומכים באגודה, או את רובם;
7. נציג הסטודנטים (במעמד של משקיף).
8. **ליושב ראש האגודה** ייבחר חוקר בכיר, במעמד בינלאומי, באחד או יותר משטחי הלימודים הקלאסיים, שהוא חבר באגודה לפחות שש שנים.
9. יושב ראש האגודה יהיה אחראי לכינוס האסיפה הכללית, לכינוס ועד האגודה לפחות פעמיים בשנה, לארגון כנסי האגודה, לפיקוח על פרסומיה, לייצוגה בפורומים בינלאומיים כגון FIEC, לפעילות תקינה של הועדות השונות, ולדווח שוטף על פעולות וועד והועדות לועדת הביקורת. בביצוע תפקידים אלה הוא ייעזר בעיקר במזכיר האגודה, וכן בכל ועד או ועדה, או חבר ועד או ועדה, שיפנה לעזרתו.
10. יושב ראש האגודה ייבחר לתקופה של שלש שנים, ויוכל להיבחר לתקופה נוספת של שתי שנים. הוא יהיה רשאי לנתפטר מתפקידו לפני סיום כהונתו. במקרה של יציאה לחו"ל לתקופה שלא תעלה על שנה, לא יאלץ להתפטר, ויבחר לו ממלא מקום.
11. מי שסיים כהונתו (כולל התפטרות לפני סיומה), כיושב ראש האגודה, לא יוכל להיבחר שוב כיושב ראש האגודה בתקופה של ארבע שנים מאז סיום כהונתו.
12. אם התפטר או מת יושב ראש האגודה בתקופה שבין אסיפה כללית לשניה, יבחר הועד באחד מיושבי ראש האגודה הקודמים שתקופת כהונתו הסתיימה לפני ארבע שנים לפחות, כממלא מקומו עד לאסיפה הכללית הבאה. באין מועמד כזה, יבחר הועד באחד מחברי הכבוד של האגודה כממלא המקום.
13. **למזכיר האגודה** ייבחר חוקר מובהק באחד או יותר משטחי הלימודים הקלאסיים, או מורה ותיק ומנוסה של השפות הקלאסיות, שהו חבר באגודה לפחות ארבע שנים.
14. מזכיר האגודה יסייע ליו"ר האגודה ולועד האגודה בביצוע תפקידיהם ופעולותיהם השוטפות:
15. יקבע, בהתייעצות עם החברים האחרים, את מועדי ישיבות הועד, וינהל את פרוטוקולי הישיבות (שייחתמו לאישור על-ידי יו"ר האגודה);
16. ינהל את ההתכתבות השוטפת בין הועד לחברי האגודה בכל הנוגע לכנסים, הרצאות, אסיפות כלליות, וכל פעילות אחרת הפתוחה לכל חבר;
17. ינהל ויעדכן את פנקס חברי האגודה ואת פנקס חברי הועד;
18. ידווח לרשם העמותות על החלטות האסיפה הכללית, על שינויים בתקנון, על שינויים בהרכב הועד וועדת הביקורת, ועל העברת זכות החתימה לחברי ועד חדשים;
19. ידווח לועדת הביקורת על ישיבות הועד וכל פעילויותיו האחרות;
20. יסייע לגזבר האגודה בגביית מסי החבר;
21. ישמש, בתוקף תפקידו, מזכיר ועדת הכנס השנתי וינהל את ההתכתבות הקשורה בכנס;
22. יבצע כל פעולה מינהלית נוספת שיטיל עליו ועד האגודה.
23. מזכיר האגודה ייבחר לתקופה של שלוש שנים, ויוכל להיבחר לתקופה נוספת של שתי שנים. הוא יהיה רשאי להתפטר מתפקידו לפני סיום כהונתו. במקרה של יציאה לחו"ל לתקופה שלא תעלה על שנה, לא יאלץ להתפטר, ויבחר לו ממלא מקום.
24. מי שסיים כהונתו (כולל התפטרות לפני סיומה) כמזכיר האגודה, לא יוכל להיבחר שוב כמזכיר האגודה בתקופה של ארבע שנים מאז סיום כהונתו.
25. אם התפטר או מת מזכיר האגודה בתקופה שבין אסיפה כללית לשניה, יבחר הועד כממלא מקום באחד מחברי הועד, שלא כיהן בתפקיד יו"ר האגודה או מזכירה ארבע שנים לפחות, כממלא מקומו עד לאסיפה הכללית הבאה. באין מועמד כזה, יבחר הועד באחד מחברי האגודה שהוכיחו את עצמם בפעילות במוסדות האגודה בעבר, כממלא המקום.
26. **לגזבר האגודה** יוכל להיבחר חבר ותיק באגודה, ובמידת האפשר, תינתן עדיפות למי שיש לו נסיון כספי או מינהלי.
27. גזבר האגודה יהיה אחראי, בסיוע מזכיר האגודה, לגביית מסי החבר; לניהול הכללי של כספי האגודה והשקעתם בפעולות השוטפות של האגודה (כנסים שנתיים, כתבי עת, "הוצאות קטנות" לניהול שוטף של האגודה וועדותיה). על כל הוצאה מיוחדת (כגון הזמנת מרצים אורחים, ניהול ימי עיון מיוחדים, פרסומים חד-פעמיים, וכיו"ב) יהיה עליו לקבל את אישור ועד האגודה.
28. גזבר האגודה ידווח לפחות אחת לשנה לועדת הביקורת על ניהול כספי האגודה. דווח זה יכלול מאזן מפורט של הוצאות והכנסות, שיהיה מבוסס על-ידי קבלות ומסמכים. הדווח יוגש לועדת הביקורת לפחות שישה שבועות לפני מועד האסיפה הכללית השנתית. ועדת הביקורת רשאית לדרוש מן הגזבר להציג לפניה כל מסמך שברשותו הקשור בניהול כספי האגודה.
29. גזבר האגודה ונציג ועדת הביקורת – לאחר אישור הדו"ח בועדת הביקורת, או מילוי אחרי הוראות ועדת הביקורת לתיקונו – יגישו דו"ח כספי זה לאישור האסיפה הכללית. לאחר האישור – ו/או הכנסת התיקונים שדרשה האסיפה הכללית – הם יגישו את הדו"ח הכספי, בצירוף המלצת ועדת הביקורת, לרשם העמותות.
30. גזבר האגודה ו/או יו"ר ועדת הביקורת רשאים לבקש מועד האגודה להעביר את בדיקת חשבונות הכספים של האגודה לרואה חשבון. אם יהיו חילוקי דיעות על דרישה זאת, תהיה ההכרעה הסופית בידי יו"ר האגודה, גזבר האגודה וועדת הביקורת.
31. גזבר האגודה ייבחר לתקופה של שלוש שנים, ויוכל להיבחר לתקופה נוספת של שתי שנים. הוא יהיה רשאי להתפטר מתפקידו לפני סיום כהונתו. במקרה של יציאה לחו"ל לתקופה שלא תעלה על שנה, לא יאלץ להתפטר, ויבחר לו ממלא מקום.
32. מי שסיים כהונתו (כולל התפטרות לפני סיומה) כגזבר האגודה, לא יוכל להיבחר שוב כגזבר האגודה בתקופה של ארבע שנים מאז סיום כהונתו.
33. אם התפטר או מת גזבר האגודה בתקופה שבין אסיפה כללית לשניה, יבחר הועד בחבר האגודה, שלא כיהן בתפקיד יו"ר האגודה, מזכירה או גזברה ארבע שנים לפחות, כממלא מקומו עד לאסיפה הכללית הבאה. באין מועמד כזה, יבחר הועד באחד מחברי האגודה שהוכיחו את עצמם בפעילות במוסדות האגודה בעבר, כממלא המקום.
34. יתר חברי ועד האגודה יהיו חוקרים מובהקים באחד או יותר משטחי הלימודים הקלאסיים, או מורים ותיקים ומנוסים של השפות הקלאסיות, שהם חברי האגודה לפחות ארבע שנים. במידת האפשר, ייצגו חברי ועד האגודה במלואו (כולל יו"ר, מזכיר וגזבר) את כל מוסדות המדע והמחקר בישראל התומכים באגודה, או את רובם. בהיעדרו הזמני של נציג אחד ממוסדות אלה, רשאי אותו נציג למנות חבר אחר בן אותו מוסד כמחליפו הזמני בועד האגודה.
35. הועד יתכנס לפחות פעמיים בשנה, וידון בניהול השוטף של פעולות האגודה, בהתאם לתקנון, להחלטות האסיפה הכללית והועדות השונות, ולנהלים מקובלים. לכל חבר ועד יהיה קול אחד בהצבעה. במקרה של תיקו, רשאי יושב ראש האגודה להכריע בקול נוסף.
36. הועד רשאי למנות ועדות משנה לניהול מאורעות חד-פעמיים (כגון יום עיון וכיו"ב). ועדות אלה אחראיות לפני הועד וועדת הביקורת; אך אם נדרש הדבר על-ידי חבר או חברים כנושא לדיון באסיפה כללית (לפי פרק ד', סעיף 3 לעיל), רשאית גם אסיפה כללית לדון בתיפקודה של ועדת משנה זאת או אחרת.
37. מזכיר האגודה יכנס את הועד לישיבותיו, לאחר התייעצות עם יתר חברי הועד לפחות שבוע מראש. הוא ישלח לחברי הועד הזמנות בכתב, הכוללות סדר יום, מיד עם קביעת תאריך ישיבה. במקרים של צורך בקבלת החלטה דחופה, יהיה מזכיר האגודה רשאי לערוך משאל טלפוני או משאל בדוא"ל בין חברי הועד; אך החלטה במשאל כזה תהיה חוקית רק אם התקבלה ברוב של חמישה (מתוך שבעה) חברי ועד.
38. ישיבת ועד תהיה חוקית אם זומן הועד כהלכה (ראה סעיף 24 לעיל), והשתתפו בה יו"ר האגודה, מזכיר האגודה, גזבר האגודה ושני חברים אחרים. אם זומן הועד כהלכה והופיעו לישיבה רק יו"ר, מזכיר וגזבר האגודה, תידחה הישיבה לחצי שעה באותו מקום, ואז תהיה חוקית. אם סירב יו"ר האגודה, ו/או המזכיר או הגזבר להופיע לישיבה שזומנה כהלכה, רשאים יתר חברי הוועד לפנות לועדת הביקורת, והשתתפות חבריה בישיבת הועד במקרה כזה תהיה שקולה כנגד השתתפות נושא/י תפקיד/ים המסרב/ים להשתתף. היעדרות יו"ר האגודה, המזכיר או הגזבר מסיבת מחלה, מילואים או כורח דומה, לא תיחשב כהיעדרות אם יסכים נושא המשרה לקיום הישיבה בלעדיו, ובתנאי שלפחות אחד מנושאי משרות אלה יהיה נוכח בה.
39. פרוטוקול מפורט של ישיבת הועד ינוהל על-ידי מזכיר האגודה – או, בהיעדרו, על-ידי חבר ועד אחר שייבחר לתפקיד זה – וייחתם על-ידי יו"ר האגודה. פרוטוקול זה יישלח לכל חברי הועד וועדת הביקורת.
40. חבר ועד האגודה ייבחר לתקופה של שלוש שנים, ויוכל להיבחר לתקופה נוספת של שתי שנים. הוא יהיה רשאי להתפטר מתפקידו לפני סיום תקופה זאת. במקרה של יציאה לחו"ל לתקופה שלא תעלה על שנה, לא יאלץ להתפטר, ויבחר לו ממלא מקום.
41. מי שסיים כהונתו (כולל התפטרות לפני סיומה) כחבר ועד האגודה, לא יוכל להיבחר שוב כחבר ועד האגודה בתקופה של שנתיים מאז סיום כהונתו.
42. אם התפטר או מת חבר ועד האגודה בתקופה שבין אסיפה כללית לשניה, יבחר הועד בחבר בכיר מאותו מוסד מחקר ו/או הוראה, כממלא מקומו עד לאסיפה הכללית הבאה. באין מועמד כזה, יבחר הועד באחד מחברי האגודה שהוכיחו את עצמם בפעילות במוסדות האגודה בעבר, כממלא המקום.

ו. **ועדת הביקורת**

1. ועדת הביקורת תכלול יושב ראש ועוד שני חברים, שייבחרו באסיפה הכללית.
2. לועדת הביקורת ייבחרו רק חברים באגודה לפחות שש שנים, בעלי מעמד בכיר הכולל קביעות במוסד מחקר ו/או הוראה מוכר בישראל, הידועים ביושרם ונקיון כפיהם.
3. לא ייבחר לועדת הביקורת יותר מחבר אחד המשרת באותו מוסד.
4. ועדת הביקורת תבדוק את ניהול כל ענייני הכספים של האגודה; תקבל מהגזבר את הדו"ח הכספי והמאזן השנתי; תציג יחד איתו דו"ח זה באסיפה הכללית, ותגיש לרשם העמותות, באמצעות הגזבר, את המלצותיה על הדו"ח הכספי.
5. אם תגלה ועדת הביקורת אי-סדרים בניהול כספי האגודה, תכנס מיד ביזמתה ישיבה משותפת עם ועד האגודה, בה יוחלט על דרכים לפתרון הבעיה. אם יסרב הועד לשתף פעולה, תפנה ועדת הביקורת ישירות לרשם העמותות ותבקש את התערבותו.
6. ועדת הביקורת תקבל דווח שוטף (כולל פרוטוקולים) מכל אסיפה כללית, ישיבת ועד או ישיבת כל ועדה אחרת, ותהיה רשאית לשלוח נציגים לכל ישיבה של הועד או ועדה אחרת. בכל הפעילויות האלה תוודא ועדת הביקורת שהועד, הועדות השונות, ונושאי המשרות באגודה אינם פועלים בניגוד למטרות האגודה, לתקנון, או להחלטות האסיפה הכללית.
7. ועדת הביקורת רשאית לדרוש שכל מסמך של האגודה יוצג לפניה לעיון, ולזמן לחקירה כל נושא תפקיד באגודה במקרה שיש חשד סביר שפעל בניגוד למטרות האגודה, לתקנון, או להחלטות האסיפה הכללית.
8. מצאה ועדת הביקורת שאמנם נעשה מעשה כזה, היא תעביר את המלצותיה לועד האגודה. אם יסרב הועד לשתף פעולה, תעלה ועדת הביקורת את הדבר לדיון באסיפה הכללית.
9. סמכויות אחרות של ועדת הביקורת מפורטות בפרקים אחרים של תקנון זה.
10. חבר ועדת הביקורת לא יהיה רשאי לכהן בועד האגודה, בכל ועדה אחרת של האגודה, או לשאת בכל משרה אחרת באגודה. לא ייבחר חבר לועדת הביקורת תוך שנתיים מאז סיים תקופת כהונה בועד האגודה, בכל ועדה אחרת של האגודה, או בכל משרה אחרת באגודה.
11. חבר ועדת הביקורת ייבחר לתקופה של שלוש שנים, ויוכל להיבחר לתקופה נוספת של שתי שנים. הוא יהיה רשאי להתפטר מתפקידו לפני סיום תקופה זאת. במקרה של יציאה לחו"ל לתקופה שלא תעלה על שנה, לא יאלץ להתפטר, ויבחר לו ממלא מקום.
12. מי שסיים כהונתו (כולל התפטרות לפני סיומה) כחבר ועדת הביקורת, לא יוכל להיבחר שוב כחבר ועדת הביקורת בתקופה של שנתיים מאז סיום כהונתו.
13. אם התפטר או מת חבר ועדת הביקורת בתקופה שבין אסיפה כללית לשניה, יבחר הועד כממלא מקום בחבר בכיר באגודה, שלא שימש במשרה או בוועדה לפחות שנתיים.

ז. **כתבי העת של האגודה**

1. בעת קבלת תקנון זה, מוציאה האגודה רק כתב עת אחד. *Scripta Classica Israelica* יוצאלאור במידת האפשר אחת לשנה ככתב העת המדעי הבינלאומי של האגודה, וכולל מאמרים וביקורות ספרים באנגלית, צרפתית, איטלקית, לטינית וגרמנית. אך, תוך התחשבות באופיים השונה של כתבי עת שהאגודה עשויה לפרסם בעתיד (למשל, כתבי עת עבריים, או פופולריים, וכיו"ב), יחולו גם עליהם תקנות פרק זה, חוץ מאותם סעיפים שלגביהם נאמר במפורש שהם חלים רק על  *Scripta Classica Israelica.*
2. כל חבר האגודה יקבל בחינם את כל הכרכים של כתב/י העת של האגודה שיצאו לאור בשנות חברותו. מחיר כל כרך למי שאינו חבר האגודה ייקבע מעת לעת על-ידי ועד האגודה לפי המלצת המערכת וגזבר האגודה.
3. א.) חומר לפרסום בכתב/י עת של האגודה יתקבל מכל אדם, ללא הבדל אזרחות, לאום, מין, דת וגזע, כל עוד החומר עוסק בנושא מתחום העולם הקלאסי והשפעתו. החומר יקובל או יידחה לאחר בדיקת כל מאמר על-ידי קוראים מומחים. הבדיקה תיערך בעילום שם (anonymous peer review).

ב.) החלטת המערכת לקבל או לדחות כתב יד תהיה סופית.

1. כל כתב עת של האגודה יוצא לאור על-ידי מערכת פעילה (להלן מערכת) בת שלושה עד חמישה חברים, שייבחרו באסיפה כללית.
2. א.) כחברי מערכת *Scripta Classica Israelica* יוכלו להיבחר רק חוקרים קלאסיים בדרגת מרצה בכיר ומעלה, או בדרגה מקבילה, במוסד אקדמי מוכר בישראל, שהם חברי האגודה לפחות שש שנים. (סעיף זה לא יחול בהכרח על כתבי עת פופולאריים יותר שהאגודה תחליט לפרסם מעת לעת.)

ב.) אחד מחברי המערכת הבכירים ימונה על-ידי האסיפה הכללית כעורך ראשי.

1. א.) חבר מערכת ייבחר לתקופה של שלוש שנים, ויוכל להיבחר לתקופות נוספות של שתי שנים. הוא יהיה רשאי להתפטר תוך תקופת כהונתו. במקרה של יציאה לחו"ל לתקופה שלא תעלה על שנה, לא יאלץ להתפטר, ויבחר לו ממלא מקום.

ב.) את העורך הראשי רשאית האסיפה הכללית לשוב ולבחור גם מעבר לתקופה של חמש שנים.

1. חבר מערכת שסיים כהונתו (כולל התפטרות לפני סיומה) לא יוכל להיבחר שוב למערכת אותו כתב עת בתקופה של ארבע שנים.
2. התפטר או מת חבר מערכת בתקופה שבין אסיפה כללית אחת לשניה, ימנה הועד מתוך חבריו ממלא מקום, עד לבחירת חבר חדש באסיפה הכללית.

הסעיפים 14-9 יחולו רק על *Scripta Classica Israelica*

1. ל- *Scripta Classica Israelica* תהיה גם ועדה מייעצת בינלאומית (International Advisory Board) שתהיה מורכבת מחוקרים בכירים מישראל, ומחו"ל. במידת האפשר, יעלה מספר חברי ועדה זאת מישראל במקצת על מספר החברים מחו"ל. בבחירת חברי ועדה זאת יובא בחשבון מעמדם הבינלאומי המבוסס של חבריה, והייצוג הנאות בה לצדדים השונים של הלימודים הקלאסיים.
2. חברי הוועדה המייעצת ייבחרו על-ידי המערכת וועד האגודה, ויוחלפו על-ידיהם מעת לעת אם יעלה הצורך, לפי בקשתם או לפי הנסיבות.
3. המערכת תתייעץ בחברים המתאימים של הועדה המייעצת בכל מקרה של ספקות באשר לחומר שהוגש לה לפרסום או לכל בעיה אחרת הקשורה לניהול המדעי התקין של *Scripta Classica Israelica*.
4. כל חבר הועדה המייעצת רשאי לפנות למערכת ביזמתו ולייעץ לה בכל עניין מדעי הקשור ב- *Scripta Classica Israelica*. סירבה המערכת לדון בהצעתו, או לא ענתה עליה תוך זמן סביר, הוא רשאי לפנות ישירות לועד האגודה ו/או לועדת הביקורת ולבקש את התערבותם.
5. כל מאמר שיוגש לפרסום ל- *Scripta Classica Israelica* יישלח על-ידי המערכת לקוראים שמומחים בשטח או בשטחים שבהם הוא עוסק. אם עוסק המאמר בטקסט או בטקסטים, הוא יישלח לקוראים המומחים לאותם טקסטים ו/או מחבריהם. הבדיקה תיערך בעילום שם (anonymous peer review).

**ח. הכנס השנתי**

1. האגודה תקיים, במידת האפשר, כנס מדעי שנתי שיעבור, משנה לשנה, בין מוסדות המדע והמחקר בישראל התומכים באגודה.
2. הכנס יימשך שניים או שלושה ימים, עם אפשרות של ישיבת פתיחה בערב שלפני תחילת המושבים הרגילים.
3. בכנס תשמענה הרצאות מדעיות של מרצים מישראל ומחו"ל, בכל שטחי העולם הקלאסי ומורשתו.
4. במידת האפשר, יחולק הכנס למושבים בינלאומיים, שיתנהלו בלועזית, ולמושבים ישראליים, שיתנהלו בעברית. מספר המושבים בכל קטיגוריה יהיה שווה, חוץ ממקרים מיוחדים של כנס שיוכרז כבינלאומי, רובו או כולו.
5. במקרה של השתתפות מספר רב של אורחים מחו"ל, או במקרה של כנס שהוכרז רובו או כולו בינלאומי, תוכל ועד האגודה לאשר למספר מרצים ישראלים להרצות בלועזית. ההחלטה בעניין זה, כמו בכל הנוגע לקבלת הרצאות לכנס, תהיה בידי ועד האגודה
6. הזמנה לכנס השנתי מטעם המוסד המארח תובא לפני האסיפה הכללית השנתית, שתאשר את מקום הכנס הבא. במידת האפשר, יישמר סדר המוסדות המארחים ברוטציה רגילה.
7. תוך חודש מאישור מקום הכנס ועד האגודה יפיץ מידע על הכנס הבא בין כל חברי האגודה, ובין חוקרים קלאסיים ואגודות קלאסיות בחו"ל. מידע זה יפרט את הזמן המשוער שיוקצב לכל הרצאה, את המועד האחרון להגשת הצעות להרצאות, וידרוש תקציר של כל הרצאה המוצעת.
8. ועד האגודה יקרא את התקצירים ויתייעץ עם מומחים במידת הצורך. ההחלטה הסופית בדבר קבלת הרצאה או דחייתה היא בידיו. ועד האגודה רשאי גם להזמין חוקרים שמעמדם הבכיר בעולם המדע הבינלאומי אינו מוטל בספק, ושישהו בישראל בתקופת הכנס, להרצות הרצאות החורגות מהזמן המוקצב להרצאות רגילות, ולהגיש את הנושא ללא תקציר.
9. ועד האגודה יקבע מראש את יושבי הראש במושבים השונים של הכנס, תוך התחשבות במוסדות השונים התומכים באגודה. הוא יפרסם תכנית מפורטת של הכנס, שתישלח למשתתפיו ולחברי האגודה לפחות שלושה שבועות לפני תחילת הכנס.
10. במידת האפשר, תתקיים האסיפה הכללית בכנס, וכן יתקיימו במסגרתו טכסי הענקת חברות כבוד, וכל טכס אחר שייראה לועד האגודה.
11. הכנס יהיה פתוח לקהל הרחב, אך מבלי שייעשה כל נסיון לגרוע מרמתן המדעית המקצועית של ההרצאות. ועד האגודה רשאי, עם זאת, להחליט על מושב או ערב עיון, במסגרת הכנס, שיכלול הרצאות פופולאריות המיועדות לקהל הרחב – כל עוד הוא יכול לוודא שמידע על כך יופץ בקהל הרחב.

**ט. מועמדות לכהונות, לועד ולועדות**

1. בכל הזמנה לאסיפה כללית שנתית, יכלול מזכיר האגודה סעיף הנוגע לבחירת חברים לאותן משרות וחברות בועד האגודה, בועדת הביקורת ובמערכת, המתפנות לפי פרקים ה' –ז' של תקנון זה.
2. המזכיר רשאי לכלול בסעיף זה הצעות למועמדים שהועד ממליץ עליהם.
3. כל חברי האגודה רשאים להגיש הצעות למועמדים לכל משרה וחברות בועדה המתפנות ועומדות לבחירה באסיפה הכללית. ההצעה, חתומה על-ידי שני חברי האגודה לפחות, תישלח בכתב לועד האגודה ולועדת הביקורת לפחות שבוע לפני האסיפה הכללית.
4. ועדת הביקורת תבדוק אם המועמדים השונים שהוצעו עומדים בקריטריונים ובפסקי הזמן שפורטו בפרקים ה'-– ז' לעיל, ותפסול את מועמדותם של אלה שאינם עומדים בקריטריונים אלה.
5. עם פתיחתה של האסיפה הכללית, יימסרו לכל משתתף רשימות המועמדים השונים, בצירוף שמות מציעיהם.
6. אם לא הוגש/ו עד לפתיחת האסיפה הכללית שם/ות מועמד/ים למשרה זו או אחרת – אז, ורק אז, מותר יהיה לכל משתתף להציע שמות באסיפה הכללית עצמה.
7. בחירתם של נושאי משרות וחברי ועד וועדות תוכרע ברוב רגיל של המצביעים באסיפה כללית חוקית.

**י. סייגים לכהונה**

מלבד האמור בפרקים ה'-–ז' לעיל בכל הנוגע לכהונות במשרות ובועדות של האגודה,

1. לא יכהן אותו אדם ביותר ממשרה אחת (יו"ר, מזכיר, גזבר, עורך ראשי, וכדומה) בעת ובעונה אחת, אלא אם כן מונה לממלא מקום נושא המשרה שהתפטר.
2. לא יכהן אותו אדם כחבר ועד האגודה וכחבר המערכת הפעילה בעת ובעונה אחת.
3. לא יכהן כחבר ועדה או כנושא משרה באגודה אדם המועסק על-ידי האגודה בתשלום.
4. **רק במקרים יוצאים מן הכלל**, תהיה האסיפה הכללית רשאית להחליט, לפי המלצה מיוחדת ומנומקת של ועד האגודה ו/או ועדת הביקורת, על בחירה לועד או למשרה של חבר או חברים שאינם עומדים בקריטריונים של ותק באגודה או כשירות לתפקיד. בחירה זאת תהיה מוגבלת לשנה אחת, וגם זאת בתנאי שלא תהיה בה עבירה על פסקי הזמן המצויינים בתקנון זה לגבי כל משרה ותפקיד ורווחי הזמן ביניהם.
5. כל הכללים שבתקנון זה החלים על כהונה בועדות ובמשרות באגודה יחולו, מיום מתן תוקף לתקנון (אישור האסיפה הכללית ורשם העמותות), גם על אלה שהם כבר חברי ועדות ונושאי משרות.

**יא. פירוק האגודה**

1. פירוק האגודה מרצון ייעשה באסיפה כללית שלא מן המנין, שאליה נשלחה הזמנה לכל חברי האגודה לפחות חודש מראש, תוך ציון מפורש שהמדובר בהצעה לפירוק האגודה. ההחלטה על הפירוק תהיה טעונה רוב של שני שלישים מן המצביעים באסיפה.
2. גם פירוק מרצון וגם פירוק לפי צו בית-משפט יבוצעו לפי הוראות פרק ז' של חוק העמותות תש"ם (1980).
3. במקרה של פירוק האגודה, יועברו נכסיה, לאחר פרעון חובותיה במלואם, לידי מוסד ציבורי אחר שהאסיפה הכללית המסיימת תחליט עליו. באין החלטה כזאת, יימסר הרכוש לאקדמיה הלאומית הישראלית למדעים, שתתבקש להשתמש בו לשם קידום מטרות האגודה.

**יב. תפוצת התקנון**

1. תוך חודש מיום מתן תוקף לתקנון (אישור האסיפה הכללית ורשם העמותות), יעמיד ועד האגודה עותקים של תקנון זה לרשותם של כל חברי האגודה.
2. הטקסט של התקנון יהיה מוצג באופן קבוע באתר של האגודה.
3. העותקים המפורטים בסעיפים 2-1 לעיל, וכן העותקים המיועדים לרשם העמותות, לרואה חשבון, ולכל אדם אחר המועסק על-ידי האגודה, יימסרו למעניהם בחינם. ועד האגודה רשאי לקבוע מחיר לעותקים של תקנון זה שיימסרו למי שאינו זכאי לקבלם לפי המפורט כאן.

**יג. שינויים ותיקונים בתקנון**

1. שינויים ותיקונים בתקנון יתקבלו באסיפה כללית רק אם הצביעו בעדם לפחות שני שלישים מן הנוכחים.
2. הצעות לשינויים ותיקונים יובאו לידיעת חברי האגודה בדוא"ל לפחות שבועיים לפני מועד האסיפה בה יועלו לדיון.